
Apele s-au limpezit deplin după 5 ani de proces penal! 
Justiția a decis că eu nu am încălcat legea, nu am comis faptele de care am fost 
învinuit și m-a achitat definitiv și irevocabil! 
Neprietenii mi-au urzit cu multă râvnă un dosar penal la finele anului 2014, cu 
scopul de a mă discredita la alegerile locale din vara anului 2015 și de a nu-mi 
permite continuarea activității la Primăria comunei Boșcana. Pentru aceasta au 
avut și un procuror propriu la dispoziție (îl recunoașteți în imaginea atașată), 
mai ales că era el însuși direct interesat, împreună cu familia sa, în fabricarea 
unui dosar de rezonanță împotriva mea și de a-mi leza, în mod banditesc, 
reputația mea profesională, pe care mi-am cultivat-o prin studii serioase și 
muncă cinstită. 
(Observații de genul că acest N.Ș. și-a îndeplinit doar serviciul în privința mea - 
vă rog să mă scutiți! Or, dacă erau într-adevăr motive întemeiate de pornire a 
unei cauze penale împotriva mea, aceasta ar fi făcut-o Procuratura raionului 
Criuleni, dar nu Procuratura sectorului Râșcani din Chișinău, unde era 
"procurorul lor"; însă acesta a reușit să obțină o ordonanță din partea 
procurorului general ca dosarul să fie instrumentat anume de Procuratura 
sectorului Râșcani din Chișinău, iar mai concret dosarul să fie condus de N.Ș. - 
procurorul aflat la dispoziția neprietenilor mei, "specializat" în dosare politice la 
comandă, un idiot util al fostului regim oligarhic, plin de aroganță și obrăznicie). 
Întreg dosarul conținea 5 volume (!) Mi-au formulat tocmai 7 învinuiri 
neghioabe în cadrul dosarului penal pe faptul "excesului de putere sau 
depășirea atribuțiilor de serviciu" (art. 328, alin.3, lit.b, din Codul penal). 
Trăgeau nădejde ca măcar la o învinuire să mă prindă cu ceva. Iar eu, conform 
legii adică, urma să mă apăr la modul serios împotriva neghiobiilor porc-
urorului. Și iată am mers prin calvarul psihologic al dosarului penal fabricat 
împotriva mea, cu percheziții la domiciliu și birou (inclusiv la un angajat al 
primăriei și un consilier local); cu ordonanță "de nepărăsire a localității" (vedeți 
copia în imaginea atașată) în situația când încă eram primar în serviciu (!); cu 
solicitare de continuare a urmăriri penale cînd deja eram înregistrat ca 
concurent electoral, dar care a fost respinsă de consiliul electoral de 
circumscripție (deși erau puternic presați membrii acestuia). Apoi s-a încercat 
organizarea unui "flagrant" împotriva mea, dar eu am "mirosit" atent situația și 
le-am stricat planul atunci. Era o perioadă cînd aveam o stare apăsătoare în 
suflet, că aș putea fi luat oricând de acasă și reținut, după bunul plac al lui N.Ș. 
– fabricantul dosarului, care se lăuda că are convoiul la dispoziție, ale cărui 
abuzuri șeful său le trecea cu vederea. 
Mai pe scurt, a ajuns dosarul în instanța de judecată, din cauza unei mărturii 
mincinoase a celei care m-a urmat în funcție – R.Sv. Or, neavând vreo "parte 
vătămată", dosarul penal ar fi murit încă în anul 2015 în sertarul lui Șendrea. 
Însă, prin mărturia mincinoasă a lui R.Sv, la dosar a apărut și "partea vătămată" 
(chipurile, primăria comunei Boșcana). Astfel s-a purces la examinarea în 
judecată a dosarului penal. 
La Judecătoria Criuleni cauza penală s-a examinat în perioada 27 noiembrie 
2015 – 9 ianuarie 2019 (!). Îmi părea că nu se mai termină, la cîți "martori ai 
acuzării" a introdus procurorul N.Ș. și la o parte din care a renunțat mai apoi, 
căci oamenii deja înțeleseră în ce joc fuseseră atrași. Numai audierea mea ca 
inculpat a durat mai mult de un an! Eu am relatat amănunțit instanței de 
judecată cum a fost de fapt. Am prezentat contraargumentele mele și mai 
multe probe în acest sens, care l-au halucinat pe N.Ș. – nu se aștepta că dețin 
așa ceva. Am răspuns la toate întrebările procurorului, care au fost multe și 
mărunte la fiecare din cele 7 învinuiri. Aștepta să mă prindă undeva cu vreo 
contradicție, cu vreo explicație neconvingătoare, dar nu i-a reușit. Am expus în 
mod ordonat și cu demnitate mai multe argumente în răspunsurile mele, care 
pe alocuri se transformau în "prelegeri" de drept, spre uimirea și chiar 
amuzarea participanților la ședința de judecată (cu excepția porc-urorului, care 
se simțea pus în caloși). 
Cu toate acestea, a cerut la urmă insul N.Ș. să-mi fie aplicată pedeapsa sub 
formă de închisoare pentru 8 ani (!). Eu nu am recunoscut nicio vină și am cerut 
să fiu achitat, în baza probelor aduse la dosar. Instanța luase o lună la dispoziție 
pentru deliberare și pronunțarea sentinței. Iar perioada dintre 7 decembrie 
2018 – 9 ianuarie 2019 a fost un chin psihologic intens pentru mine. Încă era 
regimul oligarhic, în care justiția era controlată, iar deciziile se comandau. La 
Boșcana, la oficiul medical, mama procurorului (ducă-se pe pustii!) deja urla 
triumfător că "mi-au dat 8 ani", iar oamenii slabi de fire erau înclinați să o 
creadă și se mirau cînd mă vedeau pe drum sau la magazin..! Era o foarte 
spurcată situație, când o persoană ce era plătită de stat ca "medic de familie" la 
Boșcana, se ocupa la locul de muncă cu o agresivă propagandă denigratoare 
împotriva mea… Ohh, acesta e un capitol aparte, unde la fel e mult de spus și 
interesant, dar consătenii deja știu că personajul respectiv și-a primit pedeapsa 
de la Cel de Sus. 
Prin sentința din 9 ianuarie 2019 a Judecătoriei Criuleni, am fost recunoscut 
nevinovat și achitat pe toate învinuirile. 
Nefiind de acord cu hotărârea adoptată de prima instanță, N.Ș., făcînd uz de 
funcția sa de procuror, a atacat sentința de achitare la Curtea de Apel Chișinău, 
solicitînd adoptarea unei noi decizii și să-mi fie aplicată aceeași pedeapsă 
privativă de libertate – 8 ani de închisoare. La Curtea de Apel Chișinău dosarul 
s-a aflat pe rol în perioada 6 februarie 2019 – 23 iunie 2020. Din motivul aflării 
în examinare a cauzei penale la Curtea de Apel Chișinău, eu nu am participat în 
calitate de candidat la alegerile locale din 20 octombrie 2019. Interdicții de a 
candida nu am avut în mod expres, însă o gașcă 
de neprieteni (asmuțită de porc-uror sau părinții săi) specula cu faptul că m-aș 
afla "sub cercetare penală", iar la curtea de apel nu o să-mi meargă deja. Ca să 
nu mă complic, am decis finalizarea mandatului de consilier local (pe care 
îl exercitasem în perioada 2015-2019) și am decis să mă abțin de la participarea 
la alegeri pînă curăț definitiv situația, să nu-mi asum riscuri, deși am expus 
destule argumente Curții de Apel Chișinău despre nevinovăția mea. 
În urma audierii mele în după-amiaza zilei de 21 mai 2020, examinării atente a 
probelor anexate la dosar, colegiul penal al Curții de Apel Chișinău a decis, după 
vreo 20 minute de deliberare, respingerea apelului procurorului Nicu Șendrea, 
ca fiind nefondat, și menținerea în vigoare a sentinței de achitare a primei 
instanțe! Decizia integrală a instanței de apel a fost emisă la data 23 iunie 2020 
și am primit-o de la grefier în aceeași zi (copia dispozitivului – a se vedea în 
imaginea atașată). Nefiind atacată cu recurs, sentința de achitare a devenit 
irevocabilă la 23 iulie 2020! (copia dispozitivului sentinței irevocabile – a se 
vedea în imaginea atașată) 
După terminarea acestui calvar de 5 ani, urmează să fiu reabilitat conform legii 
și, în procedură civilă, urmează să solicit din partea statului repararea 
prejudiciului material și moral, suportat de pe urma acțiunilor ilicite ale 
organului de urmărire penală (în cazul de față – Șendrea N.). 
Totodată, pentru denunțul mincinos și mărturiile mincinoase depuse 
intenționat împotriva mea, în scopul cauzării suferințelor fizice și daunelor 
morale, lezării grave a reputației mele profesionale, urmează a fi trași la 
răspundere penală, în baza art. 311-312 din Codul penal, următorii cetățeni: 
- Racul Svetlana, primar actual al com. Boșcana – pentru denunțul mincinos 
depus împotriva mea la 2 noiembrie 2015, în biroul lui Șendrea N., prin care 
Primăria comunei Boșcana a fost introdusă în proces ca "parte vătămată", iar 
eu am suferit fizic și moral mizeria unui proces penal de 5 ani, precum și pentru 
depozițiile false depuse împotriva mea la ședința de judecată din 4 aprilie 2016 
(înscrisurile probatoare, plus înregistrarea audio a ședinței – sunt la dosar); 
- Vîntu Iurie, consilier în mandatul 2011-2015 (cînd am exercitat funcția de 
primar) – pentru depoziții mincinoase, depuse la faza de urmărire penală și în 
ședința de judecată din 23 mai 2016 (probele sunt la dosar); 
- Cătană Alexandru, consilier în mandatul 2011-2015 – pentru depoziții 
mincinoase, depuse la faza de urmărire penală și în ședința de judecată din 23 
mai 2016 (probele sunt la dosar). 
Cineva ar putea să mă îndemne la împăcăciune cu aceștia și să-mi caut de 
propria viață. Dar eu aș atrage atenția la următoarele chestii: eu am pierdut 5 
ani prețioși din viața mea într-un proces penal amenințător și mizerabil, din 
cauza faptelor mârșave ale acestor 3 cetățeni. 
Svetlana Racul, deși semnase un denunț penal mincinos, ce a avut ca 
consecință transmiterea dosarului în judecată, fie că făcuse aceasta fără voia ei, 
sub presiune sau șantaj, a avut la dispoziție 4 ani pentru a-și retrage oficial 
denunțul și astfel să-și șteargă greșeala. Însă nu a făcut-o! Înseamnă că a avut 
interes ca eu să fiu ținut sub presiune puternică, sub șantaj mizerabil, cu gîndul 
că poate voi renunța la mandatul de consilier local (perioada 2015-2019) și 
astfel să dispară din consiliul local exponentul fostei conduceri a primăriei, o 
conștiință individuală asupra problemelor comunei și un consilier pe care nu îl 
putea cumpăra cu nimic. A fost un caz în premieră în Boșcana, cînd primarul 
nou ales a făcut denunț penal mincinos pe predecesorul său. 
Despre ceilalți doi pot spune doar că se pregăteau să fie candidați la funcția de 
primar încă de prin anul 2012 și tot îmi organizau diferite intrigi, provocări, 
manipulau anumiți angajați din sectorul public și anumite grupuri de locuitori 
împotriva mea, dezinformau constant despre proiectele desfășurate de mine în 
comunitate, îmi supravegheau cu rea-credință activitatea, de la acțiuni comune 
se eschivau de fiecare dată. Țin minte cu ce rînjet, cu ce privire sfidătoare și 
răzbunătoare mă priveau în ședința de judecată, atunci cînd făceau depoziții 
împotriva mea. Pentru încălcările comise cu bună-știință și din interes aceștia 
deci trebuie să își primească pedeapsa penală corespunzătoare. A venit timpul 
cînd deja ei vor fi inculpați, iar eu voi depune mărturii în acest sens ca parte 
vătămată – asta e legea bumerangului în viață. Soarta aranjează lucrurile în 
ordinea lor normală pînă la urmă, cu voia Domnului. 
În acești 5 ani am suportat în continuu stări depresive, de anxietate, de stress, 
de obsesie chinuitoare și de nervozitate, de pierdere a sentimentului de 
încredere umană și pur și simplu o stare de dezamăgire, pe care le-am resimțit 
asupra stării de sănătate și mi-au produs un puternic disconfort moral. Îngrijesc 
acasă de mama mea pensionară și în mod constant am protejat-o de informații 
dăunătoare, ce ar fi putut-o distruge, fiind mai slabă de fire. Am suportat mai 
mult în interiorul meu povara grea, iar mamei îi comunicam pe scurt cînd mai 
am ședință de judecată și la ce am ajuns, fără a expune detalii ce ar deruta-o, 
dar cu nădejdea că va veni ziua dreptății. 
În acești 5 ani de proces penal nu am putut pleca la muncă peste hotare, 
deoarece trebuia să fiu prezent la ședințe de judecată, stabilite la anumite 
date, cu interval relativ scurt. 
În acești 5 ani de proces penal nu mi-am putut aranja în voie viața personală, 
nu m-am putut căsători. Întrucât eram pe muchie de cuțit, nu aveam 
sentimentul siguranței personale și nu am dorit să întemeiez o relație 
fundamentală în viață ce ar fi suferit de boala neliniștii, a nesiguranței și a 
instabilității, iar de la asta să mai sufere încă o persoană tânără. Am tot 
așteptat să termin, să pun punct acestei cumpene în viață. 
Astăzi deja pot spune că am satisfacția că mi s-a făcut dreptate. Mă bucur că 
am rezistat și mă bucur că îmi pot aranja liber viața în continuare. Am exercitat 
mandatul de primar 4 ani, iar alți 5 ani am îndurat povara dosarului politic, 
făcut mie la comandă. Am reușit să trec peste cumpăna groaznică, iar pe 
această cale aduc mulțumiri și avocatului meu, care mi-a înțeles situația și s-a 
manifestat eficient în cadrul întregului proces. Pot spune că acest dosar m-a 
călit emoțional, „m-a maturizat" politic și mi-a dat o imunitate serioasă pentru 
situația în care, după voia cetățenilor, aș continua deservirea interesului public 
al localității de baștină.   

